《自麻盖中过雪山至西俄洛》
清代·李苞

昨日穿云林，今朝过雪山。咫尺风土异，苍茫宇宙宽。

火龙不到处，夏日亦生寒。冻泉依石泻，清冰作镜看。

松杉畏生岭，避风藏山湾。遂令重叠嶂，头秃空巑岏。

饥马恨草短，仆夫苦衣单。悲歌猛虎行，惆怅行路难。

作者简介：李苞，字元方，狄道人。乾隆癸卯举人，历官山东盐运司运同。有《敏斋诗草》、《巴塘诗草》。